COM7 วิ่งต่อ 3% ทำ “ออลไทม์ไฮ” รับผลดี 5G-APPLE เปิดตัวสินค้าใหม่หนุนยอดขายครึ่งหลังแจ่ม!
COM7 วิ่งต่อ 3% ทำ "ออลไทม์ไฮ" รับผลดี 5G-APPLE เปิดตัวสินค้าใหม่หนุนยอดขายครึ่งหลังแจ่ม!
23 มิ.ย. 2563

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 10.04 น. อยู่ที่ระดับ 30.25 บาท บวก 1 บาท หรือ 3.42% สูงสุดที่ระดับ 30.50 บาท ต่ำสุดที่ระดับ 29.50 บาท ด้วยมูลค่าการซื้อขาย 111.93 ล้านบาท โดยราคาหุ้น COM7 ปรับตัวเพิ่มขึ้นวันนี้ทำจุดสูงสุดใหม่ตั้งแต่เข้าซื้อขายในตลาดหลักทรัพย์ (ออลไทม์ไฮ)

ทั้งนี้ COM7 เป็นธุรกิจที่จะได้รับอานิสงส์ประเด็นเทคโนโลยี 5G อีกทั้งในช่วงครึ่งหลังของปี ยังได้รับปัจจัยบวกจากสินค้า APPLE ที่เตรียมออกรุ่นใหม่ หนุนยอดขายเติบโตอย่างแข็งแกร่ง
ด้านบล.เมย์แบงก์ กิมเอ็ง แนะนำ “ซื้อ” ราคาเป้าหมาย 30 บาท/หุ้น โดยสถานการณ์ในไตรมาส 2/63 หลายมุมดีกว่าที่เคยประเมินไว้ พบว่า i) เม.ย. แม้ปิดสาขาเต็มเดือน แต่ต้นทุนค่าเช่าส่วนใหญ่ได้รับส่วนลด
ขณะมียอดขาย Online ราว 400 ล้านบาท (10-15% ยอดขายรายเดือนปกติ) ช่วยลดผลขาดทุนน้อยกว่า worst case (-100 ล้านบาท/เดือน) ii) การคลาย Lockdown และเปิดเมืองเร็วกว่าคาด 1 เดือน iii) เปิดสาขาเมื่อ 17 พ.ค. เริ่มผ่านจุดคุ้มทุนทันทีในพ.ค. iv) ยอดขาย มิ.ย. ลุ้นกลับมาขยายตัวเทียบกับช่วงเดียวกันของปีก่อน ส่วนหนึ่งมาจาก iPhone SE ที่ผลตอบรับดีและสินค้ารองรับการเรียน Online โดยรวมสะท้อนพฤติกรรมและกำลังซื้อกลับมาได้ไวและใกล้ปกติ เบื้องต้นคาดไตรมาส 2/63 มีกำไรสุทธิ 100-150 ล้านบาท ดีกว่าที่ตลาดคาดว่าขาดทุน